**Kotiopetus**

**Kotiopetukseen siirtyminen**

* Huoltaja ilmoittaa kotiopetukseen siirtymisestä koululle kirjallisesti.
* Ilmoituksen vastaanottanut koulu tallentaa Koski-järjestelmään, että oppivelvollinen ei osallistu perusopetuslain mukaisesti järjestettyyn opetukseen.
* Jos oppivelvollinen palaa myöhemmin perusopetuksen oppilaaksi, kirjataan järjestelmään kotiopetuksen päättymisen päivämäärä.
* Ilmoituksen jälkeen koulu määrää oppivelvolliselle tutkivan opettajan.
* Tutkiva opettaja on yhteydessä huoltajaan, ja sopii valvonnan käytännön järjestelyistä. Samalla käydään läpi huoltajan ja kunnan vastuut ja velvoitteet.

**Tutkivan opettajan tehtävät**

* Ottaa yhteyttä huoltajaan.
* Sopii valvonnan käytännön järjestelyt.
* Tiedottaa oppivelvollisen huoltajaa hänelle kuuluvista ja asuinkunnan vastuista ja velvoitteista.
* Arvioi oppivelvollisen edistymistä, menetelminä mm. keskustelut, kirjalliset ja suulliset kokeet ja muut näytöt.

**Huoltajalle tiedotettavat asiat**

1. *Huoltajan ja opetuksen järjestäjän vastuut ja velvoitteet*
* Huoltaja vastaa perusopetuksen oppimäärää vastaavien tietojen ja taitojen saavuttamisesta ja oppivelvollisen edistymisestä sekä opintojen järjestelyistä (oppimateriaalit, opetus).
* Kotiopetusta ei ole sidottu paikallisen tai tutkivan opettajan koulun opetussuunnitelman mukaiseen etenemiseen.
* Jos huoltaja ei halua noudattaa paikallista opetussuunnitelmaa, voi hän laatia valtakunnallisten säädösten pohjalta oppivelvolliselle oman opetussuunnitelman. Tämä tulee toimittaa tiedoksi asuinkunnalle ja tutkivalle opettajalle.
* Kotiopetuksessa opiskelevaa oppivelvollista ei voi vapauttaa jonkin tietyn aineen opetuksesta, eikä häntä voi yksilöllistää.
* Kotiopetuksessa opiskelevalla oppivelvollisella ei ole oikeutta oppilashuollon palveluihin terveystarkastuksia lukuun ottamatta.
* Kunnalla ei ole velvollisuutta järjestää opetusta kotiopetuksessa olevalle lapselle.
* Kunnan tulee valvoa oppivelvollisuuden edistymistä.
1. *Oppimisen edistymisen valvonta*Oppivelvollisen edistymistä valvotaan ja seurataan suhteessa perusopetuksen oppimäärän tavoitteisiin.
* Edistymisen seurannan pohjana on huoltajan käyttämä opetussuunnitelma.
* Oppivelvolliselle nimetty tutkiva opettaja valvoo oppivelvollisuuden edistymistä.
* Valvontatilaisuuksia on 1-2 kertaa vuodessa.
* Muita näyttöjä voivat olla esimerkiksi taitojen osoittaminen erilaisin suorituksin itse valvontatilanteessa tai opiskelua ja sen tuotoksia kuvaavia portfolioita.
* muut näytöt korostuvat taito- ja taideaineiden arvioinnissa
* näyttötilanteita voidaan järjestää erilaisissa oppimisympäristöissä, esimerkiksi luonnossa, laboratoriossa tai liikuntapaikoilla
* valvontatilaisuuksien aikana voidaan antaa näyttöjä erityistä tutkintoa varten, jos tutkivan opettajan kanssa on niin etukäteen sovittu
* Edistymisen arvioinnin jälkeen tutkiva opettaja laatii edistymisestä kirjallisen selosteen, joka toimitetaan asuinkunnalle ja oppivelvollisen huoltajalle.
* edistymisen seurannassa voi käyttää seudullista lomaketta
* edistymisen seurannassa käytettävä lomake ei ole todistus

**Erityinen tutkinto**

Mikäli huoltaja haluaa oppivelvollisen saavan opinnoistaan perusopetuksen todistusta vastaavan todistuksen, jossa todetaan suoritetut opinnot ja annetaan sanallinen tai numeroarvosana osaamisen tasosta, on oppivelvollisen osallistuttava erityiseen tutkintoon.

* Erityinen tutkinto järjestetään siinä koulussa, josta tutkiva opettaja on määrätty.
* Tutkintoon on ilmoittauduttava. Ilmoittautuminen tehdään koulun rehtorille.
* Ilmoittautumisen yhteydessä eritellään
* oppiaineet ja vuosiluokkakokonaisuudet, joissa erityinen tutkinto suoritetaan
* tutkinnon suorittamisen tavat ja ajankohdat
* Tutkinnossa arvioidaan osaamisen taso suhteessa huoltajan omassa opetussuunnitelmassa tai paikallisessa opetussuunnitelmassa vuosiluokittain määriteltyihin tavoitteisiin.
* Arvioinnin apuna voi käyttää hyvän osaamisen kuvauksia sekä valtakunnallisia arviointikriteereitä vuosiluokan 6 päätteeksi tai päättötodistusta varten.

**Todistukset ja todistusmerkinnät**

* Erityisessä tutkinnossa suoritetuista opinnoista voidaan antaa seuraavia todistuksia:
* todistus perusopetuksen oppiaineen oppimäärän suorittamisesta (tietty oppiaine)
* todistus osittain suoritetusta perusopetuksen oppimäärästä (tietty vuosiluokka)
* todistus perusopetuksen koko oppimäärän suorittamisesta (vastaa päättötodistusta)
* Todistusmerkinnät
* todistuksesta tulee käydä ilmi suoritettu oppiaine ja oppimäärä
* samaan todistukseen voidaan merkitä useamman oppiaineen suoritukset
* todistuksiin merkitään samat tiedot kuin päättötodistukseen
* suoritetuista oppiaineista merkitään oppiaineen nimi, oppimäärä sekä arvosana
* yhteisten oppiaineiden laajuutta vuosiviikkotunteina ei merkitä